
INDOKOLÁS

a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló önkormányzati rendelet módosításához

Általános indokolás

Az Önkormányzat tulajdonában álló, nem lakás célját szolgáló helyiségek bérbeadásának szabályait a Budapest Főváros XIV. Kerület Zugló Önkormányzata tulajdonában álló helyiségek bérletének szabályozásáról szóló 13/2020. (V.12.) önkormányzati rendelet (a továbbiakban: Ör.) tartalmazza. 

Az önkormányzati rendeletalkotásra a lakások és helyiségek bérletére és elidegenítésükre vonatkozó egyes szabályokról szóló 1993. évi LXXVIII. törvény (a továbbiakban: Ltv.) ad felhatalmazást, s a szabályozás törvényi keretei is alapvetően az Ltv.-ben találhatóak.

Az Ör. rendelkezéseinek kisebb módosítást szükségessé tette, hogy a hatályos szabályozásban foglalt határidők a jelenleg is tartó pandémiás helyzetben nem minden esetben tarthatók be, a bérbeadási eljárás folyamatában a bérlőkkel az egyeztetések lefolytatása több esetben a határidő feszített betartásával volt teljesíthető; a pandémiás helyzet a jelenlegi információk alapján a közeli jövőben várhatóan továbbra is fennáll. Ennek megfelelően a javaslat célja, hogy az önkormányzati rendeleti szabályozás

· a jövőbeni helyiségbérlők számára és a döntéshozók számára az eljárásrendben szabott határidők a jelenlegi pandémiás helyzetben is átláthatók és betarthatók legyenek, 

· a rendelet szabályainak kisebb pontosítása, melyek elősegítik annak a jogalkotói szándéknak a teljesülését, hogy a jogalkalmazás során az egységes jogértelmezés nagyobb hatékonysággal érvényesüljön, 

· a rendelet kisebb kiegészítése, melyek elősegítik a tulajdonos célszerű és okszerű döntésének meghozatalát a versenyeztetési eljárás során. 

A hatályos szabályozás néhány elemét érinti a módosítás, így új rendelet megalkotása nem szükséges.
A fizetési kedvezményekkel összefüggő kisebb módosítások az EU bizottság rendeletének megfelelőek. 
Részletes indokolás

Az 1. §-hoz

A rendelet hatálya az Önkormányzat ingatlanvagyonába tartozó, nem lakás céljára szolgáló helyiségekre terjed ki, rendelkezései hatálya nem terjed ki azokra a helyiségekre, amelyeknek az Önkormányzat nem kizárólagos tulajdonosa.

A 2. §-hoz 
Az (1) bekezdés egyértelműsíti a Gazdasági Bizottság hatáskörét a bérlőkiválasztási joggal érintett helyiségek vonatkozásában.

A (2) bekezdés az ajánlati kötöttség kezdő és záró időpontját pontosítja, továbbá határidő pontosítást tartalmaz, mely határidő a feladatok tekintetében betartható. További határidő pontosítást tartalmaz a (3), (5), (6) és (8) bekezdés. 

A (4) bekezdés a nyilvános közzétételi kötelezettség pontosítása, melynek célja az online tér előnyben részesítése. 
A (7) bekezdés kiegészítése elősegíti a tulajdonos célszerű és okszerű döntésének meghozatalát a versenyeztetési eljárás során.
A (9) és (10) bekezdés a nemzeti vagyonról szóló törvényben meghatározott versenyeztetési szabályok alóli mentességi szabály rendeleti szabályozása.

A (11) bekezdésben a bérbeadás határozott időtartamának a nemzeti vagyonról szóló törvényben meghatározott időtartamban történő meghatározása. A (12) bekezdésben a határozott időtartamú bérleti szerződés hosszabbításának megengedhetősége a nemzeti vagyonról szóló törvényben foglalt szabályozáshoz kötötten. A (12) bekezdésben foglalt módosításra tekintettel szükséges a (13) bekezdésben foglalt változás.
A (14) bekezdés a közhasznú szervezetek támogatásra való jogosultságának pontosítása.  
A (15) bekezdés az értéknövelő munkálatok idejére járó kedvezményt a bérleti díjban jelöli meg, míg a (16) bekezdés a helyiség rendeltetésszerű állapotba hozatala idejére a bérlő bérleti díj és közös költség fizetési mentességét szabályozza. 
A (17) bekezdés a veszélyhelyzettel összefüggően bevezetett rendelkezéseket helyezi hatályon kívül, tekintve, hogy maga a szabályozás is az alkalmazásának időtartamát meghatározta, mely időtartam letelt.

A (18) bekezdés pontosítást tartalmaz; a rendeltetésszerű használat szükséges munkálatai kivételi szabályával, tekintve, hogy a bérbeadást megelőzően készített értékbecslés a rendeltetésszerű állapot alapulvételével készül el. 
A 3. §-hoz

Hatálybeléptető rendelkezést tartalmaz.
A rendelet rendelkezéseit kell alkalmazni a rendelet hatálybalépésekor folyamatban lévő bérbeadási eljárások során, kivéve a jelen rendelet (11) bekezdése alapján hatályba lépő rendelkezésre. 
A rendeletmódosítás fizetési kedvezményekkel összefüggő módosításai az EU bizottság rendeletének megfelelőek.

